ออมสินไม่สะท้านหุ้นตก
ธนาคารออมสินยืนยันหุ้นตกไม่เจ็บตัว หลังเหลือพอร์ทลงทุนระยะสั้นแค่ 30-40 ล้านบาท
27 ก.ย. 2554

ธนาคารออมสินยืนยันหุ้นตกไม่เจ็บตัว หลังเหลือพอร์ทลงทุนระยะสั้นแค่ 30-40 ล้านบาท
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ความผันผวนตลาดหุ้นอย่างมาก ไม่ส่งผลกระทบกับการบริหารเงินลงทุนของธนาคาร เนื่องจากการลงทุนในหลักทรัพย์ของธนาคารไม่ได้เป็นการซื้อขายเก็งกำไร ส่วนใหญ่เป็นการลงทุนหุ้นระยะยาว อาทิ บริษัท ไออาร์พีซี ที่ถืออยู่จำนวน 1,950 ล้านหุ้น หรือคิดเป็นสัดส่วนประมาณ 9.54%
ด้านนายธัชพล กาญจนกูล รองผู้อำนวยการธนาคารออมสินอาวุโส กลุ่มลงทุน และบริหารเงินธนาคารออมสิน กล่าวว่า ปัจจุบันธนาคารออมสินมีวงเงินลงทุนอยู่ในหุ้นและกองทุนจำนวน 3-4 หมื่นล้านบาท โดยแยกเป็นหุ้นที่ซื้อขายรายวันเพื่อเก็งกำไรเพียง 30-40 ล้านบาท เพราะผู้อำนวยการธนาคารออมสินมีนโยบายให้ลดสัดส่วนการถือหุ้นในลักษณะนี้ลง จากในอดีตที่มีจำนวนสูงถึง 500-600 ล้านบาท
ขณะที่การลงทุนในตราสารหนี้ของธนาคารในเวลานี้มีอยู่ 1.5 แสนล้านบาท คาดว่าจะได้รับผลตอบแทนจากการลงทุนในตราสาร พันธบัตร และหุ้นในปีนี้จะอยู่ที่ 5%